Author: klobucnik
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 9.5.2002 
									 k číslu: 3052/2002 
									 k bodu: 25

S t a n o v i s k o

k Správe o zabezpečení vypracovania „Štúdie pre umiestnenie priemyselných       parkov vo vybraných oblastiach Slovenskej republiky“.

I.

     Materiál na rokovanie vlády SR predkladá minister životného prostredia na základe uznesenia vlády SR č. 1039/2000.

     Materiál obsahuje návrh uznesenia, predkladaciu správu, správu o zabezpečení štúdie, doložku vplyvov, prílohy, vyhodnotenie pripomienok a návrh komuniké.

     V citovanom uznesení vlády SR, ktoré bolo prijaté k zámeru budovania Priemyselného parku Záhorie, bolo v bode B.5. uložené ministrovi životného prostredia v spolupráci s ďalšími ministrami a predsedom správnej rady Slovenského pozemkového fondu zabezpečiť obstaranie štúdie pre umiestnenie priemyselných parkov na území SR do vytypovaných regiónov a jej posúdenie podľa zákona NR SR č. 127/1994 Z.z. (ďalej len štúdia).

     Predložením štúdie na rokovanie vlády SR sa plní (i keď so značným oneskorením, pretože štúdia mala byť obstaraná do 30. 6. 2001), stanovená úloha. 

          Predložená správa obsahuje doložku finančných, ekonomických, environmentálnych vplyvov a vplyvov na zamestnanosť. 

II.

     V rámci pripomienkového konania sa k predloženému materiálu vyjadrilo 22 subjektov z 30 oslovených. Z 12 vznesených pripomienok predkladatelia neakceptovali 4, z ktorých pripomienku MVRR SR označili  ako zásadnú.  MVRR SR v tejto pripomienke upozorňuje, že podľa zákona č. 139/2001 Z.z. o podpore priemyselných parkov by mala byť finančná podpora  do konkrétnych lokalít, o ktoré majú investori záujem, smerovaná na základe sociálno-ekonomických aspektov a navrhovaný postup podľa bodov B.2. a C.2. návrhu uznesenia preto nie je v súlade s týmto zákonom. MVRR SR odporúča uvedené body z návrhu uznesenia vyradiť. Vo vyhodnotení pripomienkového konania sa tiež v tejto súvislosti uvádza, že medzi ministrami životného prostredia  a výstavby a regionálneho rozvoja sa uskutočnilo rozporové konanie s kladným výsledkom pre predkladateľa. 

III.

          V predloženej správe je uvedené, že na obstaranie štúdie bolo poskytnutých 1,2 mil. Sk  z celkovej sumy 20 mil. Sk, ktorú Fond národného majetku SR vyčlenil na riešenie úloh B.1., B.2., B.3. a B.5. uznesenia vlády SR č. 1039/2000 (t.j. na vypracovanie Komplexnej štúdie zriadenia a prevádzky Priemyselného parku Záhorie; obstaranie a prerokovanie urbanistickej štúdie pre lokalizáciu Priemyselného parku Záhorie; obstaranie a prerokovanie návrhu zmien a doplnkov ÚPN VÚC Bratislavského kraja a napokon na obstaranie štúdie pre umiestnenie priemyselných parkov na území SR). 

     Predkladatelia v správe uvádzajú, že vzhľadom na nízky rozsah pridelených finančných prostriedkov a časový limit, štúdia má ambíciu poskytnúť iba predstavu o záujme jednotlivých samosprávnych územných celkov budovať priemyselné parky. Pre naplnenie jej pôvodného zadania bude preto potrebné štúdiu dopracovať. Na dopracovanie štúdie a na ďalšie úlohy s tým súvisiace (body B.2. a C.2. návrhu uznesenia) by mali byť zo zdrojov FNM SR vyčlenené ďalšie prostriedky vo výške 16,5 mil. Sk. V súvislosti s touto požiadavkou je opodstatnené položiť niekoľko otázok:
-	bude  16,5 mil. Sk dostatočná suma na vyhodnotenie vhodnosti 529 lokalít (resp. 361 lokalít označených ako veľmi vhodné a vhodné, prípadne 81 lokalít podľa prílohy č.3)na umiestnenie priemyselných parkov, keď iba na štúdiu zriadenia a prevádzky priemyselného parku Záhorie bolo potrebných až 17,7 mil. Sk?
-	je efektívne a zmysluplné vyhodnocovať také veľké množstvo lokalít?
-	aké je stanovisko FNM SR k vyčleneniu 16,5 mil. Sk z jeho zdrojov na uvedený účel? (vo vyhodnotení pripomienkového konania stanovisko FNM SR chýba)
-	ak FNM SR s vyčlenením týchto prostriedkov súhlasí, nebolo by vhodné žiadať, aby štúdia bola dopracovaná ešte počas funkčného obdobia tejto vlády?
-	nemali by sa na financovaní dopracovania štúdie podieľať aj samosprávne kraje?

     Na záver je potrebné tiež pripomenúť, že v predloženej správe chýba podrobnejšia kalkulácia použitia  spomínaných 16,5 mil. Sk, pretože podľa  naznačeného členenia tejto sumy (bod C.1. návrhu uznesenia) by sa mohlo zdať, že  stanovovanie jej výšky sa riadilo iba odhadom.   

     Odporúčame vláde SR predloženú správu zobrať na vedomie až po zodpovedaní otázok, na ktoré sme v našom stanovisku upozornili. 

Bratislava 6. 5. 2002